**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2016 ОНЫ 01 ДҮГЭЭР САРД ХИЙЖ ГҮЙЦЭТГЭСЭН

АЖЛЫН ТАЙЛАН

 1/ Нийслэлийн Иргэдийн Төлөөлөгчдийн Хурлын Тэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцын үйл ажиллагаа эрхлэх журам"-ын дагуу жуулчны байр сууцын үйлчилгээ эрхлэгчдээс 2016 оны 1 дүгээр сард нийт 16 санал хүсэлт, өргөдөл ирсэн /байгууллагад хандаж албан бичгээр 12, цахимаар 4 өргөдөл/ ба стандартын шаардлага хангасан 2 иргэн, 7 аж ахуйн нэгжид үйл ажиллагаа эрхлэх зөвшөөрөл олгож, стандартын шаардлага хангаагүй 1 иргэн, 5 ААН-д хугацаатай үүрэг даалгавар өгч, стандартын үзлэгт хамрагдах хүсэлтэй 1 иргэний хүсэлтийн дагуу үзлэгт хамруулахаар бэлтгэлийг хангаж байна.

2/ НИТХ-ын 2014 оны 19/24 дүгээр тогтоолоор баталсан “Найрсаг Улаанбаатар” хөтөлбөрийг хэрэгжүүлэх зорилгоор хөтөлбөр хэрэгжүүлэх арга хэмжээний жагсаалт, төсвийн төслийг НИТХ-аар хэлэлцүүлж, 2016 оны төсвөөс 3,6 тэрбум төгрөгийг зарцуулахаар шийдвэрлэсэн. Үүний дагуу хөтөлбөр хэрэгжүүлэх 42 ажлын нэр, хугацаа, хариуцах байгууллагын жагсаалтыг боловсруулан нийслэлийн Засаг даргын 2016 оны А/51 дүгээр захирамжаар батлуулж холбогдох байгууллагуудад хүргүүлэв. Аялал жуулчлалын газрын хариуцан хэрэгжүүлэх 20 ажлыг эхлүүлээд байна.

3/ Нийслэлийн нутгийн захиргааны байгууллагуудаас зохион байгуулах олон улсын уулзалт, хурал, зөвлөгөөн, арга хэмжээг аялал жуулчлалын бус улиралд зохион байгуулах, аялал жуулчлалын улирлыг уртасгах талаар авах зарим арга хэмжээний тухай нийслэлийн Засаг даргын 2016 оны А/50 дугаар захирамжийг боловсруулж батлуулав. Уг захирамжид олон улсын уулзалт, хурал, зөвлөгөөн, арга хэмжээний төсвийг хэмнэх, зуны улиралд үүсдэг ачааллыг тэнцвэржүүлэх зорилгоор зайлшгүйгээс бусад тохиолдолд арга хэмжээг жил бүрийн 09 дүгээр сараас дараа оны 06 дугаар сар хүртэлх хугацаанд зохион байгуулж байхыг нутгийн захиргааны байгууллагуудад үүрэг болгосон.

4/ Улаанбаатар хотыг сурталчлах зорилгоор ХБНГУ-ын “Ай Ти Би Берлин 2016” олон улсын аялал жуулчлалын үзэсгэлэнд оролцохоор бэлтгэл ажлыг ханган ажиллаж байна. Монголын Аялал жуулчлалын холбоо нь үндсэн зохион байгуулагчаар ажиллаж байгаа бөгөөд 2 төрийн болон төрийн өмчит байгууллага, 6 хувийн хэвшлийн байгууллага 100м.кв талбайд оролцох бөгөөд үүний 1/3-д Улаанбаатар хотын сурталчилгаа байрлана.

5/ Улаанбаатар хотыг сурталчлан таниулах, жуулчдын урсгалыг нэмэгдүүлэх, гадаад харилцаа хамтын ажиллагааг өргөжүүлэх зорилгоор Москва хотноо 2016 оны 03 дугаар сарын 21-27-ны өдрүүдэд зохион байгуулагдах олон улсын 23 дахь удаагийн “MITT -2016” үзэсгэлэнд оролцохоор бэлтгэж байна.

6/ Үйлчилгээний болон хотын соёлыг дэлгэрүүлэх “Найрсаг Улаанбаатар” нийгмийн аяны хүрээнд Сайхан урлагийн төвтэй хамтран ажиллах гэрээг байгууллаа. Тус аяны хүрээнд “Монголын үндэсний урлаг фото зурагт” үзэсгэлэн, “Миний Монголд тавтай морил” олон нийтийн нэвтрүүлэг, телевизийн видео сурталчилгаа, “Чингис хаан олон улсын нисэх онгоцны буудалд жуулчдад зориулсан урлагийн тоглолт”, төв талбайд жуулчдын их ирдэг саруудад долоо хоног бүр “Жуулчдыг угтах ёслолын үйл ажиллагаа”-нуудыг хамтран зохион байгуулахаар бэлтгэл ажлыг ханган ажиллаж байна.

 7/ Үйлчилгээний болон хотын соёлыг дэлгэрүүлэх “Найрсаг Улаанбаатар” нийгмийн аяны хүрээнд Нийгмийн хөгжлийн гарц ТББ-тай хамтран ажиллах гэрээг байгууллаа. Иргэдийн хандлагыг эергээр өөрчлөх, өндөр хөгжилтэй орнуудын хотын соёлд суралцах, үйлчилгээний байгууллага, хувь хүний ёс суртахуун соёлтой үйлчилгээний талаарх үндсэн ойлголтыг  нэвтрүүлгээр дамжуулан олон нийтэд хүргэх зорилгоор нийт 52 цуврал нэвтрүүлгийг бэлтгэн гаргахаас 15 нэвтрүүлэгт нь “Найрсаг Улаанбаатар” аяны үзэл санааг танилцуулж, 2 тусгай дугаарыг бэлтгэн 4 телевизийн сувгаар гаргана.

8/ “Найрсаг Улаанбаатар” хөтөлбөрийн хүрээнд зохиогдох жуулчдад зориулсан аялал жуулчлал, спорт, соёл урлагийн арга хэмжээний зохион байгуулалтыг хариуцан хэрэгжүүлэх аялал жуулчлалын мэргэжлийн холбоодын төлөөлөл бүхий хувийн хэвшилд тулгуурласан Улаанбаатар хотын аялал жуулчлалын бүтэц байгуулах үндэслэл шаардлагыг тодорхойлж, санал боловсруулах нийслэлийн Засаг даргын нийгмийн хөгжлийн асуудал хариуцсан орлогч Ц.Энхцэнгэлээр ахлуулсан Ажлын хэсгийг нийслэлийн Засаг даргын 2015 оны А/950 дугаар захирамжаар байгуулав. Ажлын хэсгийн хурал 2016 оны 01 дүгээр сарын 13-ны өдөр хуралдаж Улаанбаатар хотын аялал жуулчлалын бүтэц байгуулах үндэслэл шаардлагыг тодорхойлж, гишүүд тус бүр өндөр хөгжилтэй нэг хотын туршлагыг судалж дараагийн ажлын хэсгийн хуралд танилцуулахаар ажиллаж байна.

9/ Өвлийн аялал жуулчлалыг хөгжүүлэх зорилгоор нийслэлийн Засаг даргын 2016 оны А/51 дүгээр захирамжийн дагуу “Улаанбаатарын өвлийн наадам-2016” арга хэмжээг зохион байгуулахад шаардагдах 28.810.400 төгрөгийг батлуулан бэлтгэл ажлыг хангаж байна.

10/ “Найрсаг Улаанбаатар” хөтөлбөрийн хүрээнд Улаанбаатар хотын Цагдаагийн газрын Иргэдэд үйлчлэх төвд байрлаж буй Жуулчны мэдээллийн төвийн менежмент, үйл ажиллагааг 2016 оны 03-12 дугаар сарыг дуустал “Улаанбаатар Аялал жуулчлалын холбоо” ТТБ-аар гүйцэтгүүлэхээр газрын даргын А/15 дугаар тушаалын дагуу гэрээ байгуулав.

11/ “Найрсаг Улаанбаатар” хөтөлбөрийн хүрээнд “Улаанбаатар хотын үйлчилгээний газруудын хаяг, байршлын мэдээллийг Гүүгл Мэпд 3D хэлбэрээр оруулж, иргэд жуулчид гар утас, ухаалаг төхөөрөмжөө ашиглан хялбар зорчих, ойр орчмын үйлчилгээний газруудынхаа мэдээллийг авах боломжийг бүрдүүлэх” ажлын гүйцэтгэгчийг сонгон шалгаруулахаар 2016 оны газрын даргын А/14 дүгээр тушаалаар Үнэлгээний хороог байгуулж, урилгыг 3 газарт албан бичгээр хүргүүлэв.

12/ Хот орчмын аяллын чиглэлийг олон улсын стандартын дагуу тохижуулах ажлын хүрээнд БОНХАЖЯ-ны сайдын 2013 оны А/159 дүгээр тушаалаар баталсан Богд хаан явган аяллын 5 маршрутын дагуу судалгаа хийв. Хамгийн олон хүн зорчдог, өмнө тэмдэгжүүлэлт хийгдээгүй Зайсан-Баруун ширээ явган аяллын чиглэлийг сонгон хэмжилт хийв. Уг хэмжилтээр амралтын цэг, сандал, мэдээллийн самбарууд байрлуулах газруудыг тогтоож, зам талбайн ерөнхий зургийг гаргав.

13/ Онцгой болон эрсдэл бүхий нөхцөл байдлын үед гадаадын иргэд, жуулчдын аюулгүй байдлыг хангах, урьдчилан сэргийлэх, авран хамгаалах арга замуудыг тодорхойлсон “Нийслэлийн аялал жуулчлалын эрсдлийн менежментийн төлөвлөгөө” боловсруулж 1000 ширхэгийг хэвлүүлэн аялал жуулчлалын байгууллага болон Нийслэлийн Онцгой байдлын газар, Эрүүл мэндийн газар, Улаанбаатар хотын Цагдаагийн газарт хүргүүлэв.

14/ Өвлийн аялал жуулчлалыг хөгжүүлэх зорилгоор 2016 оны 02 дугаар сарын 06-ны өдөр болох “Өвлийн наадам-2016” арга хэмжээний удирдамж, бэлтгэл ажлын төлөвлөгөөг Ажлын хэсгийн дарга Нийслэлийн Засаг даргын Нийгмийн хөгжлийн асуудал хариуцсан орлогч Ц.Энхцэнгэлээр батлуулсан ба төр, хувийн хэвшлийн 18 хүний бүрэлдэхүүнтэй ажлын хэсгийг байгуулав. Бэлтгэл ажлын төлөвлөгөөг үндсэн 3 бүлэгт хувааж, Маркетинг сурталчилгаа, Зохион байгуулалт, Талбайн тохижилтын чиглэлээр нийт 20 ажлыг хийхээр тусгасан ба 80%-ийн гүйцэтгэлтэйгээр бэлтгэлийг ханган ажиллаж байна.

15/ Зочид буудал, дэн буудал, амралтын газар, гэр буудлын удирдах болон үйлчилгээний ажилчдад өндөр хөгжилтэй орны стандартаар үйлчилгээний болон аюулгүй байдлын сургалтуудыг зохион байгуулах, цагдаа болон оюутан цагдаа нарт зориулсан англи хэлний сургалт, үйлчилгээний ажилтны гарын авлагыг бэлтгэх талаар Аялал жуулчлалын ур чадварын төвтэй хамтран ажиллаж байна.

16/ Жуулчдад зориулсан өдөр тутмын мэдээлэл, соёл урлаг, спортын арга хэмжээний хуваарийг тухай бүр авдаг, хотын аяллын хөтөлбөр, бүх төрлийн нийтийн болон жуулчны үйлчилгээний газруудын байршил, интерактив мэдээлэлтэй газрын зурагт багтсан инфомат төхөөрөмжийн мэдээллийн санд одоогийн байдлаар 500 гаруй албан байгууллагын мэдээлэл ороод байна.

17/ Тус газрын 2015 оны Төрийн албан хаагчийн бүрэлдэхүүн хөдөлгөөний тайлан, Авлигын эсрэг үйл ажиллагааны төлөвлөгөөний биелэлт, ХАСХОМ-ын тайлан, Төрийн захиргааны албан хаагчдад албан тушаалын зэрэг дэв, түүний нэмэгдэл олгуулах саналыг гарган НЗДТГ-ын Нутгийн захиргааны удирдлагын хэлтэст хугацаанд нь хүргүүлэв.

18/ 2016 оны 01 дүгээр сарын 13-16-ны өдрүүдэд Улаан-Үд хотод зохион байгуулагдсан “Цайны замаар аялах уу” сэдэвт олон улсын аялалд тус газрын Статистик судалгаа хариуцсан мэргэжилтэн Э.Мөнхзулыг хамрагдав. Аяллын үеэр Улаанбаатар хотын танилцуулга орос хэл дээрх 1000 ширхэгийг ашиглан сурталчилгаа хийж, аялал жуулчлалын байгууллагуудад танилцуулав.

19/ Жуулчны мэдээллийн төвөөр 01 дүгээр сард 20 гадаадын жуулчин үйлчлүүлсэн ба жуулчдаас Улаанбаатар хотын аялал жуулчлалын төлөв байдлыг тогтоох сэтгэл ханамжийн судалгааг тогтмол авч байна.

20/ 2016 оны 01 дүгээр сарын 07-ны өдөр Нийслэлийн Архивын газраас зохион байгуулж буй “Албан хэрэг хөтлөлт, архивын үйл ажиллагаанд тоон технологи нэвтрүүлсэн нэгдсэн систем”-ийн сургалтад тус газрын албан хаагчдыг хамруулав.

21/ Шилэн дансны программд 2015 онд гарсан нийслэлийн хөрөнгө оруулалтаар хийгдсэн ажлуудын тушаалуудыг оруулан баталгаажуулав.

22/ Тус газарт 1 дүгээр сард нийт 3 өргөдөл ирснээс 2 өргөдлийг шийдвэрлэж шийдвэрлэлтийн явц 66.6% ба 1 өргөдөл хуулийн хугацаандаа байна. Мөн ААН-ээс зочид буудлын зөвшөөрөл хүссэн 19 хүсэлт бичиг ирснээс 15 нь буюу 79% нь шийдвэрлэгдсэн байна. Үлдсэн 4 бичиг нь хуулийн хугацаандаа байна. Мөн зочид буудлын зөвшөөрөл хүссэн 5 бичиг ирснээс 4 нь буюу 80% нь шийдвэрлэгдсэн байна. Үлдсэн 1 бичиг нь хуулийн хугацаандаа байна.

23/ Тус газарт дээд газраас 6, бусад газраас 7 албан бичиг ирснээс хариутай 3 бичгийг шийдвэрлэж 1 хариутай бичиг хуулийн хугацаандаа байна.

25/ Үндсэн үйл ажиллагааны чиглэлээр 15, боловсон хүчний чиглэлээр 6 тушаал гаргаж, 30 бичиг явуулан нийт 51 баримтыг бүртгэн баримтжуулав.

ХЯНАЖ ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо.......................................

ТАЙЛАНГ НЭГТГЭСЭН:

ТӨЛӨВЛӨЛТ ХАРИУЦСАН

МЭРГЭЖИЛТЭН Б.АМАРЗАЯА

огноо....................................